SAUK kan teen einde Maart bankrot weesSAUK-gebou in Kaapstad Foto: Maroela Media Die SAUK kan teen 31 Maart tegnies insolvent wees met ŉ verlies van R568 miljoen vir die finansiële jaar. Die openbare uitsaaier se bestuurspan het Dinsdagoggend terugvoer gegee aan die parlementêre portefeuljekomitee oor kommunikasie. Madoda Mxakwe, uitvoerende hoof van die SAUK, het gesê die beoogde verlies is R281 miljoen meer as wat aanvanklik verwag is. Volgens Mxakwe ly die openbare uitsaaier weens “die totale verontagsaming van prosesse” onder die vorige bestuur. Die gevolg van die finansiële krisis by die SAUK is dat inhoudsverskaffers weier om met die openbare uitsaaier in gesprek te tree aangesien hulle nie betaal word nie. Die SAUK het ook nie geld om die regte te koop om sportbyeenkomste uit te saai nie. Die openbare uitsaaier kan ook nie roetine instandhouding by van sy geboue doen nie, wat gesondheid- en veiligheidsrisiko’s inhou. Volgens berigte kan die SAUK ook nie waarborg dat werknemers aan die einde van die maand betaal gaan word nie. Bongumusa Makhathini, voorsitter van die SAUK-raad, het in November al aan LP’s gesê as die uitsaaier nie ŉ kontantinspuiting van R3 miljard ontvang nie, hulle ŉ “dag zero” sal bereik wanneer die uitsaaier “feitlik bankrot” sal wees teen Maart vanjaar.